Adriana Lestido

Adriana Lestido (Buenos Aires, Argentina, 1955eko urtarrilaren 7a) argazkilari eta zinema zuzendaria da. Bere zuri-beltzeko argazkiek gizakien arteko harreman intimoak ikuspegi sozial batetik dokumentatzen dituzte.

 Bizitza 
Buenos Aires hiri autonomoko Mataderos auzoan jaio zen 1955ean. Argazkilaritza ikasi zuen 1979an Avellanedako Arte eta Ikus-entzunezko Tekniken Eskolan. 

 Lan ibilbidea 
1982 urtetik 1995 urtera, La Voz del Interior eta Página/12 egunkarietan lan egin zuen fotokazetari. Bere lehen fotokazetari lanak berehalako enkargu azkarrak ziren, diktadura sasoiko egunekotasuna kontatzeko. Horien artean nabarmentzekoa da besoetan neskato bat zuen ama baten argazkia, Maiatzeko Plazako manifestazioetako batean; irudi hori mugimendu sozial horren ikonoetako bat bihurtu zen. Pixkanaka, bere erreportajeetan erretratatzen zituen gaietan sakontzeko beharra ikusi zuen, eta horrelaxe hasi zen argazki-saiakeran, haurrentzako ospitale bati buruzko proiektu batekin.

1991. urtean, Hasselblad Foundation-en beka bat lortu zuen La Plata hiriko emakumeen Los Hornos kartzelan seme-alabak zituzten emakumezko presoei argazkiak ateratzeko. Urte oso bat eman zuen lan horretan. Lan horretatik sortu zen bere lehen argazki-liburuaren argitalpena, Mujeres presas (euskaraz: Emakume Presoak). 1995 urtean, argazki-kazetari lanari uko egitea erabaki zuen, argazkilari dokumental lana bete-betean garatzeko; orduan hasi zuen Madres e hijas proiektua, eta, hiru urtetan zehar, adin desberdinetako lau emakumeren eta euren alaben arteko harremanaren lekukoa izan zen. Proiektu horren irudiak izen bereko argazki-liburu batean argitaratu ziren 1999 urtean.

1995 urtetik, argazki tailerrak ere koordinatu ditu, Ezeizako emakumeen kartzelan egindakoa barne. 1995 urtean Guggenheim Beka jaso zuen lehen argazkilari argentinarra izan zen. 2011 urtean Instituto Antartico eta Cancillería Argentinaren artistentzako egoitza baterako lehiaketa irabazi zuen, 2012 urtean Base Decepcionen egindakoa. Lan horrekin 2017 urtean bi liburu argitaratu zituen: Antártida Negra, 50 argazki dituena, eta Antártida Negra, los diarios, esperientzia kontatzen duena.

Zuri-beltzeko bere argazkiak giza harremanen misterioa bereizten saiatzen dira, bereizketa eta absentzia bere lanaren gai giltzarri gisa landuz. Bere lanek errealitate tragikoak biltzen dituzte, modu gordin eta zuzenean erakutsitakoak, baina, aldi berean, pertsonaien intimitatea eta fintasuna erakusten dute, eta hori ikaragarria da.

 Erakusketak 
Lestidoren lana askotan erakutsi izan da XX. mendeko 80ko hamarkadaren erdialdetik aurrera Amerika, Europa, Afrika eta Asiako museo eta galerietan.

Bere erakusketa antologikoa "Lo que se ve. Fotografías 1979-2007  (euskaraz: Ikusten dena. Argazkiak 1979-2007)" erakusketa Argentinako Recoleta Kultur Etxean (Buenos Aires, Argentina) aurkeztu zen lehen aldiz 2008 urtean eta gero Argentinako Rosario eta Santa Fe hirietan (2009) eta New Yorken (AEB) eta Johannesburg-en (Hegoafrika) 2014 urtean.

2010 urtean Lestidoren atzera begirako erakusketa egin zen Madrilgo (Espainia) Casa de América delakoan, Photoespaña nazioarteko argazki jaialdiaren barruan (PHE10  artxibatua 2016ko martxoaren 6a). Bertan, 1979tik 2007ra bitarteko aldia hartzen duten 160 argazki sartu ziren, zuri-beltzean, "Amores difíciles (euskaraz: Amodio zailak)" izenburupean, Santiago Olmo komisario zela.

Bere lana mundu osoko bilduma pribatu eta publikoetan aurkitzen da, besteak beste: Arte Ederren Museo Nazionala (Buenos Aires, Argentina), Buenos Airesko Arte Modernoaren Museoa (Argentina), Arte Ederren Museoa (Caracas, Venezuela), Houstongo Museum of Fine Arts (Ameriketako Estatu Batuak), Fondation Cartier pour l’art (Paris) (Frantzia), Frantziako Liburutegi Nazionala (Paris, Frantzia), Centre Régional de la Photographie (Nord Pas-de-Calais, Frantzia) edo Hasselblad Center (Gothenburgo, Suedia).

Adriana Lestido Clair galeriak (Berlin, Alemania) eta Rolf Art galeriak (Buenos Aires, Argentina) ordezkatzen dute.

 Lanen aukeraketa 

  Lestido, Adriana (2003). Adriana Lestido: Madres e hijas. La Azotea editorial fotográfica. ISBN 978-950-9536-27-2. 
 Lestido, Adriana (2001). Mujeres presas. 
  Lestido, Adriana; Díaz, Gabriel; Travnik, Juan (2008). Adriana Lestido: lo que se ve : fotografías 1979-2007 : Sala Cronopios, Centro Cultural Recoleta, Buenos Aires, Argentina, de 11 de marzo al 20 de abril de 2008. Centro Cultural Recoleta. ISBN 978-987-05-3927-8. 
  Lestido, Adriana (2010). Interior. GInsud taldea. 
 Lestido, Adriana (2017). Antártida Negra. Los diarios. Base Decepción-etik Adriana Lestido argazkilari trebeak erabateko zuriaren bila egindako bidea erakutsiko digu. l
  Saccomanno, Guillermo (2007). Mujeres presas. Dilan argitaletxea. ISBN 978-987-20412-7-4. 

 Sariak 

 Ibilbidearen saria, Radio Nacional, Artes Visual, 2015.
 Kulturaren nortasun nabarmena. Buenos Airesko legegintzaldia, 2010.
 Bigarren Mendeurreneko Domina, Buenos Aires, 2010.
 Ikusizko Arteen Areto Nazionalaren Eskuratze Sari Nagusia, 98. edizioa. Buenos Aires, 2009.
 Ibilbidearen saria. Arte Kritikarien Argentinako Elkartea. Buenos Aires, 2009.
 Argitalpenerako subsidioa, John Simon Guggenheim Memorial Foundation. AEB, 2003.
 Konfigurazioaren saria Buenos Aires, 2002.
 Leonardo saria. Arte Ederren Museo Nazionala. Buenos Aires, 1998.
 Mother Jones International Fund saria. AEB, 1997.
 Ibilbideari urrezko piramidea. Ikusizko Arteen Fundazio Akademikoa. Buenos Aires, 1996.
 Guggenheim beka. AEB, 1995.
 Erna and Victor Hasselblad Foundation beka. Suedia, 1991.
 Diario La Nación, Lehen Saria. Argentina, 1988.
 Giza Eskubideen Lehen Saria, APDH. Argentina, 1983.
 Platinozko Connected Saria. Buenos Aires, 2022.

 Erreferentziak 

 Kanpo estekak 

 Adriana Lestido de l'Agence Vu  artxibatua, .
 Mike Steel, "Ojos Rojos" filmeko Adriana Lestidorekin elkarrizketa
 Adriana Lestido, Antartikari begietara begiratu zion argazkilaria
 Lestidoa Munduaren Amaieran

Kategoria:Buenosairestarrak
Kategoria:Guggenheim bekak
Kategoria:Emakume fotokazetariak
Kategoria:Emakume zinema zuzendariak
Kategoria:Argentinako zinema zuzendariak
Kategoria:Emakume argazkilariak
Kategoria:Argentinako argazkilariak